Kísérő nélküli menekült gyermekek eltűnését feltáró oknyomozóké az EP díja

Szerdán a Lost in Europe nevű csoport kapta a 2024-es Daphne Caruana Galizia-díjat az Európába kísérő nélkül érkező több mint 50 000 menekült gyermek eltűnését feltáró munkájukért.

A német, olasz, görög, holland, belga, ír és brit média oknyomozása arra derített fényt, hogy 2021 és 2023 között legalább 51 433 kísérő nélküli gyermeknek veszett nyoma Európába érkezését követően.

Az Európai Parlament Daphne Caruana Galiziáról elnevezett strasbourgi sajtótermében megtartott díjátadó ünnepségen Roberta Metsola, az Európai Parlament elnöke, Pina Picierno, a díjért felelős alelnök, valamint a független európai zsűri tagjai is részt vettek.

Metsola elnök elmondta: „Daphne Caruana Galizia örökét viszik tovább azok az újságírók, akik az igazság kimondására teszik fel életüket, és nem hagyják magukat elhallgattatni. Az igazságért folytatott küzdelmük erejét nem törik meg a fontos munkájukat aláásni próbálók fenyegetései. A sajtószabadság nem lehet alku tárgya. Hét év telt el a Daphne elleni merénylet óta. Ma is tisztelettel adózunk emlékének ezzel a díjjal, a Parlament alapértékek iránti töretlen elkötelezettségének bizonyságául.”

A díjra 2024. május 3. és július 31. között lehetett pályázni. A 27 uniós országból több száz újságíró nyújtott be pályaművet. A 318 pályázat közül a zsűri tizenhárom pályaművet küldött tovább a döntőbe a győztes kiválasztása előtt.

A győztes pályaműről

A Lost in Europe munkatársai arról a kegyetlen valóságról rántották le a leplet, hogy 2021 óta átlagosan mintegy 47 gyerek tűnt el naponta az Európába érkezők közül.

A 31 európai országban, köztük Ausztriában, Németországban és Olaszországban gyűjtött adataik arra engednek következtetni, hogy több tízezer menekült gyermeknek veszett nyoma.

A hónapokig tartó oknyomozás ennél magasabb számot sem tart kizártnak, mivel néhány országban következetlen az esetek dokumentálása és hiányosak az adatok, így jelentős vakfoltok vannak a beszámolókban.

A Lost in Europe már korábban is vizsgálódott ezzel kapcsolatban: a 2018 és 2020 közötti időszakot tekintve több mint 18 000 menekült gyermek eltűnéséről számolt be 2021-ben.

A Missing Children Europe szervezet főtitkára, Aagje Leven megjegyezte, hogy ez valószínűleg csak a jéghegy csúcsa, mivel riasztó ütemben tűnnek el az Európába érkező kiskorúak, és félő, hogy sokan közülük emberkereskedelem és modernkori rabszolgaság áldozataivá válnak.

Az oknyomozásban a következő partnerek vettek részt: De Standaard (Belgium), Small Stream Media (Hollandia), RBB (Németország), Knack (Belgium), ANSA (Olaszország), Domani (Olaszország), CNN (Egyesült Királyság/Egyesült Államok), VRT (Belgium), Efimerída ton Szindaktón (Görögország), The Journal (Írország), Tagesschau (Németország), NRC (Hollandia).

A díjról

Az újságírói díjat a Parlament Elnöksége 2019. decemberi döntése alapján hozta létre az Európai Parlament, hogy tisztelettel adózzon a máltai korrupcióellenes oknyomozó újságíró és blogger Daphne Caruana Galizia emlékének, aki egy autóba rejtett pokolgép áldozatául esett 2017-ben.

A díjjal a Parlament a kiemelkedő újságírói teljesítményt kívánja elismerni. Minden évben a Daphne Caruana Galizia elleni merénylet évfordulóján adja át azoknak az újságíróknak, akik munkájukon keresztül az európai alapértékeket és alapelveket, így például az emberi méltóságot, a szabadságot, a demokráciát, az egyenlőséget, a jogállamiságot és az emberi jogokat védik és támogatják.

A díjra állampolgárságtól függetlenül bármilyen hivatásos újságíró és szakmai csoportosulás pályázhat. Olyan oknyomozó anyagot kell benyújtaniuk, amely a 27 uniós tagállam egyikében megjelent vagy elhangzott a nyomtatott sajtóban vagy más médiában. A Parlament ezzel az elismeréssel a szabadságot, egyenlőséget és esélyegyenlőséget védő szakmai újságírást kívánja támogatni és reflektorfénybe állítani.

A független zsűri a 27 uniós tagország sajtóorgánumainak és civil társadalmának képviselőiből, valamint a Nemzetközi Újságíró Szövetség egy tagjából áll.

Az elismerés és a 20 ezer eurós pénzdíj arra szolgál bizonyságul, hogy a Parlament elkötelezetten támogatja az oknyomozó újságírást, és fontosnak tartja a szabad sajtót.

Korábbi évek díjazottjai

2021 – A Forbidden Stories által koordinált „Pegasus projekt”

2022 – Clément Di Roma és Carol Valade „Orosz befolyás a Közép-afrikai Köztársaságban” című dokumentumfilmje (ARTE/France24/Le Monde)

2023 – A Pílosz partjainál történt hajótöréssel kapcsolatos közös oknyomozás (a Solomon ügynökség, a Forensis, az StrgF/ARD és a The Guardian együttműködése nyomán)

Ki volt Daphne Caruana Galizia?

A máltai újságírónő, blogger, korrupcióellenes aktivista főként korrupciós ügyekről, pénzmosásról, szervezett bűnözésről, a máltai állampolgársági papírok adásvételéről és a kormány Panama-iratokban való érintettségéről tudósította a nyilvánosságot. Folyamatos zaklatásnak volt kitéve, többen megfenyegették, mígnem 2017. október 16-án egy autóba rejtett pokolgép oltotta ki az életét. A máltai hatóságok tétlensége és félresiklott nyomozása óriási felháborodást keltett, és végül Joseph Muscat miniszterelnök lemondásához vezetett. A súlyos mulasztások miatt a Parlament 2019 decemberében felkérte az Európai Bizottságot, hogy saját hatáskörében tegyen lépéseket.

Sajtókapcsolat:

* John Schranz, sajtóreferens
* +32 228 44264 (BXL)
* john.schranz@europarl.europa.eu

Eredeti tartalom: Európai Parlament Magyarországi Kapcsolattartó Irodája

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/?p=16053